Пятру Х-лю
Прымі, мой добры слаўны дружа,
        Радзімы сцяг.
Каб мог ты з ім на раздарожжы
        Знайсці свой шлях...
Каб між чужых блукацца кінуў —
        Сваіх спазнаў...
І за народны здзек і кпіны
        Каб пастаяў.
Каб роднай мовай не пагардзіў,
        Каб шанаваў...
Братам лапцюжным каб не здрадзіў,
        Каб не прадаў...
Каб даў адпор усёй пакусе,
        Каб гартаваў...
І каб за волю Беларусі
        Жыццё аддаў...

20 снежня 1936 г.
Скорычы

Вершы Алеся Мілюця
Творы 1936 года